CELEX: 32017R1268
Language: lt
Date: 2017-07-11 00:00:00
Title: 2017 m. liepos 11 d. Komisijos įgyvendinimo reglamentas (ES) 2017/1268 dėl tam tikrų prekių klasifikavimo Kombinuotojoje nomenklatūroje

14.7.2017   
            
            
               LT
            
            
               Europos Sąjungos oficialusis leidinys
            
            
               L 183/6
            
         KOMISIJOS ĮGYVENDINIMO REGLAMENTAS (ES) 2017/1268
   2017 m. liepos 11 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 11 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Generalinis direktorius
         
         
            Mokesčių ir muitų sąjungos generalinis direktoratas
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      PRIEDAS
      
                  Prekių aprašymas
               
               
                  Klasifikavimas (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Smulkių apie 1 mm skersmens baltos spalvos vaškinių rutuliukų pavidalo produktas, pagamintas iš rafinuoto palmių aliejaus.
                  Produktą sudaro:
                  
                              —
                           
                           
                              sukietintas kietasis palmių stearinas,
                           
                        
                              —
                           
                           
                              nesukietintas kietasis palmių stearinas,
                           
                        
                              —
                           
                           
                              optinis baliklis (apie 0,01 % masės).
                           
                        Iš palmių aliejaus gautas palmių stearinas frakcionuojamas keletu etapų ir taip kietasis stearinas (kietoji frakcija) atskiriamas nuo minkštojo stearino. Vėliau atliekamas dalies kietojo stearino sukietinimo procesas, po kurio šis stearinas sumaišomas su nesukietinta kietojo stearino dalimi ir optiniu balikliu. Iš šio produkto formuojami maži rutuliukai.
                  Produktas yra vaško pavidalo ir naudojamas kaip žaliava žvakėms gaminti.
                  Produkto lašėjimo temperatūra – 59,2 ± 0,5 °C, o jo klampa, sukiuoju klampomačiu išmatuota temperatūroje, kuri 10 °C didesnė už lašėjimo temperatūrą, neviršija 10 paskalsekundžių.
                  Produktas supakuotas maišuose po 25 kg.
               
               
                  3404 90 00 
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 34 skirsnio 5 pastabos pirmos pastraipos a punktu ir KN kodus 3404  ir 3404 90 00  atitinkančiais prekių aprašymais.
                  Produktas nepriskirtinas 1516  pozicijai, nes jis yra sukietinto kietojo stearino ir nesukietinto kietojo stearino mišinys. Dėl gamybos būdo jis nepriskirtinas 1516  pozicijai ir nelaikytinas nei aliejumi, nei riebalais. Be to, produktas nepriskirtinas 1516  pozicijai ir dėl jo sudėtyje esančio optinio baliklio.
                  Produktas nepriskirtinas 1517  pozicijai, nes jis nelaikytinas šiai pozicijai priskiriamu valgomuoju mišiniu arba preparatu.
                  Produktas nepriskirtinas 1521  pozicijai, nes jį daugiausia sudaro palmių stearinas, kuris yra trigliceridas.
                  Vadovaujantis 34 skirsnio 5 pastabos pirmos pastraipos a punktu, cheminiu būdu pagaminti vaško pavidalo organiniai produktai, tirpstantys arba netirpstantys vandenyje, priskiriami 3404  pozicijai. Produktas taip pat atitinka dirbtinio vaško kriterijus (taip pat žr. Suderintos sistemos paaiškinimų 3404  pozicijos paaiškinimų A dalį).
                  Todėl šis produktas laikytinas kitu dirbtiniu vašku ar paruoštu vašku ir jam priskirtinas KN kodas 3404 90 00 .